
„Bilo jednom jedno stablo i voljelo malog dječaka. Svakog bi dana dječak dolazio i skupljao lišće, spleo ga u krunu i igrao se kralja šume. Penjao se uz deblo, ljuljao na granama i jeo jabuke. Igrali su se skrivača, kad bi se umorio zaspao bi u njegovu hladu. Volio je dječak stablo, jako ga je volio. I stablo je bilo sretno. Prolazile su godine. Dječak je odrastao. Stablo je često bilo samo. Jednog dana dođe dječak stablu, a ono reče:
 – Dođi dječače, dođi i popni se uz moje deblo i proljuljaj se na mojim granama, najedi se jabuka, igraj se u mom hladu i budi sretan.
 – Prevelik sam da se verem i igram-odgovori dječak.
 – Želim svašta kupovati i zabavljati se. Želim imati mnogo novca. Možeš li mi ga dati?
– Žao mi je - odvrati stablo -ja novaca nemam. Imam samo lišće i jabuke. Uzmi moje jabuke, dječače i prodaj ih u gradu. Tako ćeš zaraditi novac i biti sretan.
 Dječak se popne na stablo, nabere jabuke i odnese ih. Stablo je bilo sretno. Ali dječak nije dugo dolazio… i stablo je bilo tužno.  A onda se jednog dana dječak vrati. Stablo zadrhti od radosti i progovori:
- Dođi dječače, uzveri se na moje stablo, proljuljaj na mojim granama i budi sretan. 
– Previše sam zaposlen da se verem po stablima -reče dječak. Želim kuću da me čuva od hladnoće. Želim se oženiti i imati djecu, i zato mi treba kuća. Možeš li mi je dati?
 – Nemam ja kuće-odgovori mu stablo.
 – Moja kuća je šuma, ali možeš odrezati moje grane i sagraditi kuću. Tada ćeš biti sretan. I dječak odreže stablu grane te ih odnese da bi sagradio sebi kuću. I stablo je bilo sretno. Ali dječak dugo, dugo nije dolazio. A kad se vratio, stablo je od silne radosti jedva progovorilo.
 – Dođi, dječače -prošaptalo je -dođi i poigraj se.
 – Previše sam star i tužan za igru - odgovori dječak.
 – Želim lađu koja će me odnijeti daleko odavde. Možeš li mi je dati?
 – Odsijeci moje deblo i sagradi lađu-reče mu stablo.
 – Moći ćeš otploviti daleko… i bit ćeš sretan. I dječak posiječe deblo. Sagradi lađu i otplovi. I stablo je bilo sretno. Ali ne istinski sretno.
 Nakon mnogo vremena dječak se ponovo vrati.
 – Oprosti mi dječače-progovori stablo- više ti nemam što darovati. Jabuka više nemam.
 – Zubi su mi preslabi za jabuke -odvrati dječak. 
– Grana više nemam-nastavi drvo-ne možeš se više na njima ljuljati.
 – Prestar sam da se ljuljam na granama-reče dječak. – Debla više nemam-opet će stablo. -Ne možeš se penjati. 
– Preumoran sam za penjanje-odgovori dječak. 
– Žao mi je - uzdahne stablo. Volio bih da ti mogu nešto dati…ali ničega nemam. Sad sam samo stari panj. Žao mi je….
– Više mi ne treba mnogo, samo mirno mjesto da sjednem i odmorim se. Vrlo sam umoran.
 – Pa - progovori stablo protežući se uvis što je više moglo , znaš, za sjedenje i odmor i stari panj će biti dobar. Dođi dječače, sjedni. Sjedni i odmori se. Dječak tako i učini I stablo je bilo sretno.“ 
Shel Silverstein 

Nakon pročitane priče možete dijete pitati o likovima i radnji iz priče. Kako se osjećao lik iz priče? Može pokušati prepričati priču, nacrtati crtež iz njemu najzanimljivijeg dijela ili nacrtati naslovnu stranicu priče. 

